Anna Schaffelhuber

**Anna Schaffelhuber** (født 26. januar 1993 i Regensburg) er en tysk alpinist som har fem paralympiske gullmedaljer og ni VM-gull. Hun konkurrerer i klassen LW10-2 som er for sittende utøvere.

Schaffelhuber er født med inkomplett paraplegi (lammelse i beina), og i 2009 utviklet dette seg til komplett paraplegi. Hun bruker rullestol.

Hun har varslet at hun kommer til å legge opp etter Paralympiske vinterleker 2018 i Sør-Korea.

## Idrettskarriere
### Tidlig karriere
Schallelhuber begynte å kjøre monoski fem år gammel. I desember 2008 fikk hun sin første pallplass i europacupen i alpint, og i februar vant hun to slalåmrenn i Sollefteå i Sverige, noe som bidro til at hun kom på andreplass sammenlagt i europacupen 2008/09. Hun kvalifiserte seg dermed til verdenscupen 2009/10. Hun kom på andreplass sammenlagt i europacupen i alpint 2009/10, bak Claudia Lösch og i verdenscupen kom hun på andreplass i slalåm og femteplass i storslalåm. Hun deltok i Paralympiske vinterleker 2010 som 17-åring, der hun fikk én medalje; bronse i super-G. Der fikk hun i tillegg to fjerdeplasser, i slalåm og superkombinasjonen, og hun kom på sjuendeplass i storslalåm. Hun var Tysklands flaggbærer under avslutningsseremonien.

### Sesongen 2010/11
I Verdenscupen i paraalpint 2010/11 fikk hun flere pallplasseringer, og hun vant de tre siste rennene. Sammenlagt vant hun storslalåm og kom på andreplass i slalåm, bak Lösch. I Europacupen i paraalpint 2010/11 vant hun klassen for sittende utøvere. Under VM i paraalpint 2011 i Sestriere fikk hun tre individuelle gullmedaljer; i slalåm, storslalåm og superkombinasjonen, der Claudia Lösch fikk sølv i alle tre øvelsene. I tillegg fikk Tyskland sølv i lagkonkurransen, og hun kom på fjerdeplass i utfor og Super-G.

Hun ble kåret til årets kvinnelige handicapidrettsutøver i 2011 (*Sportler des Jahres*).

### Sesongen 2011/12
Hun vant slalåm for sittende i Verdenscupen i paraalpint 2011/12, og kom på andreplass i storslalåm. I Super-G og superkombinasjonen kom hun på tredjeplass. Hun vant klassen for sittende unde Europacupen i paraalpint 2011/12.

### Sesongen 2012/13
VM i paraalpint 2013 ble arrangert i La Molina i Spania. Schaffelhuber vant slalåmen, drøye fem sekunder foran sin lagvenninne Anna-Lena Forster. Hun fikk sølv i super-G og storslalåm, og bronse i utfor og superkombinasjonen. I Verdenscupen i paraalpint 2012/13 vant hun slalåm og utfor, og kom på fjerdeplass i storslalåm, men hun deltok ikke i Europacupen i paraalpint 2012/13.

Hun ble kåret til årets kvinnelige handicapidrettsutøver i Tyskland, for andre gang.

### Sesongen 2013/14
Den 8. mars 2014 vant hun sin første paralympiske gullmedalje, da hun vant utfor under Paralympiske vinterleker 2014 i Sotsji. To dager senere vant hun også super-G. I slalåmrennet ble hun først diskvalifisert fordi krykkeskiene (de man holder med hendene) ikke var i fast stilling i starten, slik at Anna-Lena Forster ble kåret til vinner, men en klage ble diskvalifikasjonen opphevet, og hun vant sin tredje gullmedalje. Schaffelhuber vant også superkombinasjonen og storslalåm, og ble med det den andre utøveren som vant alle fem disipliner i alpint; Lauren Woolstencroft gjorde dette også i 2010.

I Verdenscupen i paraalpint 2013/14 vant hun slalåm, utfor og storslalåm, og kom på andreplass i super-G, bak Laurie Stephens fra USA. Hun vant klassen for sittende utøvere i Europacupen i paraalpint 2013/14. For tredje gang i sin karriere ble hun kåret til årets kvinnelige handicapidrettsutøver i Tyskland.

### Sesongen 2014/15
Hun deltok i VM i paraalpint 2015 i Canada. Hun vant super-G, som eneste deltaker, og hun vant storslalåm foran Claudia Lösch og Momoka Muraoka. Hun fikk sølv i slalåm og superkombinasjonen, og bronse i utfor. Hun kom på andreplass i klassen for sittende utøvere under Europacupen i paraalpint 2014/15, og i Verdenscupen i paraalpint 2014/15 vant hun slalåm, storslalåm og super-G.

I november 2015 ble hun kåret til beste kvinnelige utøver under IPCs «Paralympic Sport and Media Awards» i Mexico.

### Sesongen 2015/16
Hun deltok i Europacupen i paraalpint 2015/16, og kom på fjerdeplass sammenlagt i klassen for sittende. Hun deltok også i Verdenscupen i paraalpint 2015/16, der hun kom på tredjeplass i slalåm, og hun kom på fjerdeplass i storslalåm, super-G og utfor.

I november 2016 ble hun igjen kåret til årets kvinnelige handicapidrettsutøver i Tyskland.

### Sesongen 2016/17
I Europacupen i paraalpint 2016/17 kom Schaffelhubel på femteplass sammenlagt i klassen for sittende utøvere. I Verdenscupen i paraalpint 2016/17 vant hun slalåm, storslalåm, utfor og super-G, og kom på femteplass i superkombinasjonen. Hun fikk tre nye gullmedaljer under VM i paraalpint 2017 i Tarvisio i Italia, der hun vant slalåm, utfor og super-G. Hun fikk sølv i storslalåm og super-G, bak Claudia Lösch.

## Verdenscupresultater

## Europacupresultater

## Referanser


## Eksterne lenker
* Profil hos IPC  (biografi og resultater)
* Deutscher Behindertensportverband - Anna Schaffelhuber 
* Profil hos Paralympics 2014 i Sotsji
* Profil hos Paralympics 2010 i Vancouver